Сенната хрема - какво я причинява и има ли ефикасно лечение
Photo by Marina Mazur on Unsplash
Идва пролетта, a с нея, вместо насладата от цветята, тревите и съживяващата се природа, при някои от нас пристига едно досадно и изтощително преживяване - сенната хрема или наричана още сенна треска и алергичен ринит. Нямаме избор: впускаме се за пореден път в търсене на ефикасно лечение като се опитваме да открием какво е това, което ни я причинява.
Какви са причините за поява на сенна хрема
Интересно е, че думата “сенна” хрема произлиза от остарялото и неправилно схващане, че е причинена от миризмата на прясно окосено сено [ref. 1]. И все пак предците ни не са били толкова далеч от истината. Сеното е трева, а полените, които се освобождава във въздуха, докато тя цъфти, са една от основните причини за поява на алергичен ринит.
Днес се знае, че сенната хрема може да бъде предизвикана от излагането на най-различни алергени - домашен прах, акари, косми и частици мъртва кожа от домашни любимци, цигарен дим, изгорели газове от автомобилите, парфюми, хлебарки [ref. 2], плесен и мухъл. Сенната хрема е най-разпространената алергична реакция и засяга качеството на живот на твърде много хора по света.
Алергичният ринит е два вида - сезонен и целогодишен. Сезонният обикновено се проявява през пролетта, лятото и дори есента, когато цъфтят различни растения. Целогодишният е предизвикан от алергени, чието присъствие не зависи от сезона, като домашния прах, плесента [ref. 3] и други.
Какви са симптомите на алергичния ринит
Всичко започва с уж невинно гъделичкане в носа, което преминава в сърбеж, а той - в непрестанно кихане. Симптомите на алергичния ринит постепенно се засилват. Скоро се появява и мъчителна водниста хрема, като секретът се стича и назад в гърлото.
Лигавицата на носната кухина отича, очите сърбят, зачервяват се и сълзят. Понякога дори се появява и подпухване около тях. Гърлото и гласните струни също може да пострадат и гласът ни да стане дрезгав, но ако започне оток в ларинкса, това може да се окаже животозастрашаващо. Необходимо е веднага да се потърси спешна медицинска помощ.
При по-силна алергична реакция, ако не се вземат мерки, сенната хрема може да доведе до тежки състояния като синузит, отит (възпаление на ухото), кашлица и дори бронхиална астма. Бронхиалната астма се развива при около 60% от случаите на алергичен ринит при възрастни и при около 80% от децата. Често се установява силна зависимост между алергичния ринит и астмата, които си взаимодействат на много нива [ref. 4].
Непрестанната борба за въздух и влошеният сън очаквано водят до постоянно чувство на умора и раздразнителност [ref. 5]. Сенната хрема може да попречи на страдащия да работи или да учи. Това е състояние, което не бива да бъде пренебрегвано и оставено без адекватно лечение.
Каква е ролята на имунната система при алергичния ринит
Всички алергии са в пряка връзка с дейността на имунната система. Известно е, че за развитието на алергичните реакции съществена роля играят както факторите на средата, така и генетичната предразположеност [ref. 6]. Хора, които имат близки роднини, страдащи от това състояние, са с повишен риск от развитие на сенна хрема.
Обичайната роля на имунната система е да открива и напада навлезли в организма болестотворни микроорганизми, паразити, новопоявили се ракови клетки - всичко, което може да ни разболее. Но алергичната реакция може да се разглежда като объркване или “преиграване” от страна на имунната ни система - тя започва да напада различни безобидни вещества, като ги смята за вражески. Това са алергените.
В тялото ни циркулират компоненти на имунната система, наречени антитела (имуноглобулини или Ig), които търсят и се свързват със строго специфични за тях вещества - антигени. При свързването между антитяло и антиген се подава “боен” сигнал и имунната система започва “война”.
В случая с алергиите, отговорни са IgE антителата. В някакъв момент у нас попада алерген и тялото ни произвежда голямо количество IgE антитела [ref. 7], които влизат в действие при повторна среща.
И така, цялото злочестие, което ни сполита при сенната хрема, всъщност ни го причинява собствената ни имунна система и нейната не съвсем адекватна реакция.
Кой е застрашен от развитие на алергичен ринит
Алергичните реакции като цяло са по-характерни за децата, но може да се появят внезапно във всеки един момент от живота ни. Обичайно, алергичният ринит или сенната хрема се проявяват за първи път преди да сме навършили 20 години (при 80% от страдащите), но не е изключена и по-късна поява.
В Европа, най-слабо засегнати от състоянието са хората от Източна и Централна Европа, следвани от Средиземноморието [ref. 8]. Най-засегнати от сенна хрема или алергичен ринит изглежда са великобританците.
Установено е, че вероятността да страдаме от сенна хрема е по-ниска, ако сме имали домашни любимци [ref. 9] през първата година от живота си, особено кучета.
Сенната хрема при децата
Необходимо е да подхождаме с по-голямо внимание към децата си, ако се окаже, че страдат от сенна хрема, тъй като те често не могат с думи да изразят дискомфорта си или да обяснят на себе си защо се чувстват толкова зле. Често това ги прави раздразнителни и ги провокира да “правят сцени” вкъщи или в училище, където възпитателите може да не осмислят истинските причини за поведението на детето.
Една от разликите между обикновената настинка и алергичния ринит е продължителността на състоянието. Докато при настинката всичко отшумява за няколко дни до седмица, сенната хрема продължава дълго. Понякога неспокойното поведение на детето, предизвикано от дискомфорта и дразненията в ушите, носа и гърлото, може погрешно да бъде възприето като синдром на дефицит на вниманието.
Друг аспект, който също да се вземе предвид е емоционалният [ref. 10] - често децата с алергии се чувстват различни от останалите, което задълбочава страданието им. Този ефект може да бъде наблюдаван и при други хронични заболявания, които оказват влияние върху качеството на живот на детето.
Как се разбира кой е причинителят на алергичен ринит
Посещението при алерголог ще изясни кой е алергенът - причинителят на алергичния ринит в нашия конкретен случай. Обикновено най-ефективен, лесен и евтин е кожният тест, при който малко количество алерген се вкарва под кожата и се проследява реакцията.
Има два вида кожни тестове. При единия, върху кожата се поставя капчица с алерген и се драсва с игла, а след 10-20 минути се отчита резултатът по степента на зачервяване или оток. Вторият тест е по-чувствителен от първия. Той се състои в инжектиране на малко количество от потенциалния алерген под кожата и резултатът се отчита след 20 минути.
Имунотерапията - лечение на сенната хрема
Симптомите на алергичния ринит са различни по сила при всеки отделен човек. Докато за един просто избягването на алергена би било достатъчно, за да се чувства относително добре, за друг ще е нужно медикаментозно лечение.
Обикновено лечението е симптоматично - използват се спрейове, хапчета, капки за очи и сиропи, които да облекчат сърбежа и хремата.
Истинско лечение може да се нарече имунотерапията [ref. 11], при която обичайно в продължение на 3 до 5 години се прилагат нарастващи дози от алергена, за да може организмът да свикне с него и реакцията му да не бъде толкова остра. Това лечение обикновено се прилага на хора, при които медикаментите не действат или имат неприятни странични ефекти. Към него прибягват и хора, които искат по-категорично да се справят с алергията.
Видове лекарства при сенна хрема
В следващите редове ще разгледаме различните групи лекарства [ref. 12], които се използват за облекчаване на симптомите на сенната хрема или алергичния ринит.
Кортикостероиди, които се впръскват в носа - те са най-ефективни, но трябва да бъдат предписани от лекар, с когото да се обсъдят страничните ефекти и дали медикаментът е подходящ за нашия случай. Сред страничните ефекти са кървене от носа и раздразнение на носната лигавица. Важно е лекарството да не се впръсква в посока към носната преграда.
Антихистамини - главният участник в развитието на алергичната реакция са вещества, които собствените ни клетки отделят при среща с алергена, наречени хистамини. За да потиснат действието им, са разработени и често прилагани в практиката лекарствени средства - антихистамини [ref. 13]. Те облекчават всички симптоми на сенната хрема - сърбеж, кихане, секрети, зачервяване, сълзене. Но с времето ефектът им може да се понижи и да се наложи смяна на медикамента с друг или с по-силен. Консултацията с лекаря ни е важна в този случай, както и ако е налице бременност. Един от страничните ефекти на антихистамините може да бъде сънливост и поради това шофирането и работата с опасни машини може да бъде опасно. Друг често срещан страничен ефект е появата на сухота в носа, устата и очите.
Деконгестанти - подпомагат свиването на носната лигавица [ref. 14] и съответно отпушването на носа, но нямат влияние върху никой от другите симптоми на сенната хрема, затова често се предписват в комбинация с други медикаменти. Необходимо е да обсъдим с алерголога си страничните ефекти и взаимодействията на деконгестантите с други лекарства, които взимаме - например, такива за емоционални и поведенчески проблеми. Може да предизвикат безсъние, ако ги приемаме следобед или вечер.
Физиологичен разтвор [ref. 15] под формата на спрей - може да се прилага многократно през деня, за разлика от деконгестантите. Служи за овлажняване и прочистване на носа. Препаратът съдържа сол, разтворена в пречистена вода до физиологична концентрация.
Левкотриени - освен при лечение на сенна треска се използват и при астма.
Има и методи на лечение, които не са подходящи за сенна хрема или алергичен ринит. Това са приемът на антибиотици и хирургичната намеса. Антибиотиците са ефективни единствено при лечение на бактериални инфекции, а сенната хрема не е причинена от тях. Хирургичната намеса може да облекчи хората, при които са се образували полипи в носа или синузит, който не се повлиява от медикаментите, но този метод не е лечение на алергичния ринит.
Лечение на сенна хрема по време на бременност
Една трета от жените в репродуктивна възраст са засегнати от сенната хрема, като всяка пета бременна жена може да страда от алергична реакция и в частност алергичен ринит в този важен момент от живота си.
Тъй като високите нива на естроген по време на бременността може да доведат до усещане за запушен нос - ринит, който обаче не е алергична реакция [ref. 16]. Лекарят ни трябва да прецени дали става въпрос за това състояние или за сенна хрема. Ако установи, че реакцията е алергична ще предпише подходящите медикаменти, предвид бременността.
Някои антихистаминови препарати не са противопоказни при бременност, но това не е така с деконгестантите, например. Само някои от тях може да бъдат използвани, но единствено по преценка на лекуващия лекар и то ако симптомите са много тежки и не се повлияват от други безопасни медикаменти.
По време на бременност не е препоръчително да се започва имунотерапия [ref. 17], поради повишения риск от анафилактичен шок (силна алергична реакция, която води до задушаване и е животозастрашаваща). Ако имунотерапията е започнала още преди бременността и не е имало негативни странични ефекти до този момент, по преценка на лекарите тя може да продължи. Но трябва да се има предвид, че в този случай дозите от алергена ще бъдат по-малки.
Дори да сме приемали някакви медикаменти и те да са били ефективни преди, с настъпване на бременността тялото ни се променя и отговорността, която носим вече е за двама. Затова е необходимо първо да се консултираме с лекаря си и едва тогава да приемаме каквито и да било лекарства.
Полезни навици, които ще ни помогнат при сенна хрема
За да облекчим мъчителните симптоми на сенната хрема, може да спазваме няколко прости стъпки [ref. 18], в зависимост от алергена, който я причинява:
Ако сме алергични към домашни любимци, е препоръчително винаги да мием ръцете си, след като сме имали контакт с животно. Ако то е наше сресването на козината най-добре да се случва навън или в проветриви помещения, като е препоръчително да се извършва от наш близък, който не е алергичен. Също така е по-удачно домашният любимец да не стои в спалнята, за да не сме изложени на алергените, докато спим. Килимите също не са подходящи в този случай, тъй като задържат много косми и мъртва кожа.
Ако полените са това, което предизвиква симптомите ни, то е добра идея по време на периода на цъфтеж и особено сутрин, привечер и при ветровито време, да държим прозорците на дома и колата си затворени. Хубаво е и да носим очила, когато сме навън, за да попречим на алергена да влиза в очите ни. Препоръчително е прането да не съхне на открито, тъй като поленът полепва по кърпите и спалното бельо.
Ако причинителят са акари, може да проверим какви подходящи завивки и матраци против тях се предлагат.
При алергия, причинена от мухъл и плесен, е много важно да ги отстраним от дома си чрез подходящи препарати и понижаване на влажността вкъщи - до около 30 до 50%.
Добре е да не търкаме очите си, защото това предизвиква допълнително раздразнение и ще влоши симптомите на сенната хрема.
Ако следваме тези правила и препоръките на алерголога си, топлите месеци от годината ще се превърнат в любима част от живота ни, вместо в кошмар, и отново ще можем да им наслаждаваме.
Д-р Маршал Хол за заболяванията на дихателната система; III. Сенна астма
A review on Respiratory allergy caused by insects. Bioinformation. 2019
Fungal levels in the home and allergic rhinitis by 5 years of age. Environmental health perspectives. 2006
The link between allergic rhinitis and asthma: the united airways disease. Expert review of clinical immunology. 2010
The impact of asthma, chronic bronchitis and allergic rhinitis on all-cause hospitalizations and limitations in daily activities: a population-based observational study. BMC pulmonary medicine. 2016
Genetic predisposition for atopy and allergic rhinitis in the Singapore Chinese population. Asia Pacific allergy. 2011
Total IgE plasma levels vary according to gender and age in Brazilian patients with allergic rhinitis. Clinics (Sao Paulo, Brazil). 2015
[European Community Respiratory Health Survey in Adults (ECRHS)]. Pneumologie (Stuttgart, Germany). 2002
Pet exposure and the symptoms of asthma, allergic rhinitis and eczema in 6-7 years old children. Iranian journal of allergy, asthma, and immunology. 2011
Allergic Diseases and Internalizing Behaviors in Early Childhood. Pediatrics. 2016
Allergic rhinitis and its impact on asthma update: allergen immunotherapy. The Journal of allergy and clinical immunology. 2007
Topical treatment of allergic rhinitis. Canadian family physician Medecin de famille canadien. 2013
Antihistamines for Allergic Rhinitis Treatment from the Viewpoint of Nonsedative Properties. International journal of molecular sciences. 2019
Treatment of congestion in upper respiratory diseases. International journal of general medicine. 2011
Effectiveness of Hypertonic Saline Nasal Irrigation for Alleviating Allergic Rhinitis in Children: A Systematic Review and Meta-Analysis. Journal of clinical medicine. 2019
Pregnancy rhinitis. Immunology and allergy clinics of North America. 2006
Allergic diseases and asthma in pregnancy, a secondary publication. The World Allergy Organization journal. 2017
Allergic Rhinitis, acaai.org
#Pollen allergies #Editorial #Alergies and autoimmune diseases
Публикувано отNadejda Dimitrova
Здравейте, Дъщеря ми има алергия към полените, капя й капки за нос се раздразва и не секрети, ами и кръв тече... Ако някой е използвал хомеопатия и е доволен нека сподели. Благодаря предварително!